Ledet kampanje mot Biden: – Dette er bare begynnelsen
Nattens protestvalg mot president Joe Biden truer ham i presidentvalget i november. – Vi kan aldri tilgi Biden, sier en av aktivistene til VG.  President Joe Biden (81) var avhengig av stemmene til amerikanske muslimer for å vinne mot Donald Trump i forrige valg.  Natt til onsdag gikk Biden på en kjempesmell i det symbolsk viktige primærvalget i den avgjørende vippestaten Michigan. Over hundretusen velgere vendte ham ryggen ved å stemme «uncommitted» – eller blankt som vi sier i Norge. Dette er et svært alvorlig skremmeskudd for Biden: Michigan er en delstat Biden trolig må vinne i presidentvalget i november. Les VGs reportasje fra Michigan her: Gaza-krigen kan felle Joe Biden – Vi klarte det, sier menneskerettsaktivist Imad Hamad til VG onsdag morgen.  Han var en av pådriverne for å få velgere til å stemme blankt. Målet for kampanjen var å sende en sjokkbeskjed til Det demokratiske partiet om at Biden ikke lenger får støtte fra muslimer i den viktige vippestaten. I Dearborn, en forstad til Detroit kjent som «hovedstaden» for amerikanere med bakgrunn fra arabiske og muslimske land, viser en opptelling at Joe Biden faktisk tapte for blanke stemmer, med 56 mot 40 prosent. – Dette var et historisk valgresultat. Det sender et klart signal om at folk her er veldig overbeviste om ikke å gjenvelge president Biden. Det setter tonen for valget i november. Tallene taler et tydelig språk. Vi har klare krav: Våpenhvile nå, våpenhvile nå, sier Imad Hamad, med henvisning til krigen i Gaza. Det er Bidens støtte til Israels krigføring i Gaza som nå koster ham dyrt i form av tapte velgere. – Vi holder Biden ansvarlig for å ha lagt til rette for Israels folkemord på palestinerne på Gaza. Han har blod på hendene og vi kan aldri tilgi ham, sier Hamad, som selv har palestinsk bakgrunn. Dette viser tallene på delstatsnivå klokken 17 norsk tid: I Dearborn, der over halvparten av innbyggerne er muslimer, stemte rundt 80 prosent på Biden i 2020. Michigan har til sammen over 300.000 innbyggere med bakgrunn fra arabiske og muslimske land. I forrige valg vant Biden delstaten med knappe 154.000 stemmer. Det viser hvor dramatisk det er at Biden nå kalles «Genocide Joe», (Folkemord-Joe), av mange av innbyggerne her. – Dette resultatet er ikke en overraskelse for oss. Dette lokalsamfunnet har vært veldig tydelig på at det ikke vil støtte gjenvalg av president Joe Biden. Dette er bare begynnelsen, sier Hamad. Biden uttalte natt til mandag at han tror på våpenhvile i neste uke. Men det forandrer ingenting, mener aktivistene. – Vi håper på våpenhvile, fordi våre slektninger lider i Gaza. Men Biden har lovet det før, uten at det har skjedd. Og det er uansett ikke nok til å tilgi Biden. Det vil ikke bringe de døde tilbake, sier Hamad. Les også: Republikanerne hadde primærvalg samtidig, og der vant Trump med klar margin. Les flere saker om Gaza-krigen sett fra USA: Les flere valgreportasjer fra VG:
Over 100.000 velgere stemte «uncommitted» (blankt) i det viktige primærvalget i Michigan, som en protest mot president Joe Biden. Biden mister støtte blant amerikanske muslimer grunnet hans støtte til Israels krigføring i Gaza. Denne saken er viktig fordi den viser at Biden kan miste viktige velgergrupper som kan påvirke presidentvalget i november.